Vliegtuig val toe vlieënier stropers jaagArgieffoto: SANParke ŉ Ligte vliegtuig het Saterdag in die Kingfisherspruit-gedeelte van die Krugerwildtuin geval terwyl die vlieënier vermeende stropers agternagesit het. SANParke het in ŉ verklaring gesê die Foxbat Bantam-vliegtuig het deelgeneem aan ŉ teenstropingsaksie toe die voorval gebeur het. Inligting is tans skraps oor hoe die ongeluk gebeur het of wat die oorsaak was dat die vliegtuig neergestort het. “Die vlieënier is deur ŉ plaaslike dokter ondersoek en daarna na Nelspruit Mediclinic gevlieg om deeglik ondersoek te word. Hy het ŉ groot snywond aan sy kop en ander geringe snymerke opgedoen,” lui die verklaring. Glenn Phillips, besturende hoof van die Krugerwildtuin, het sy verligting uitgespreek dat niemand in die ongeluk gesterf het nie. “Ons is dankbaar dat dit in die omstandighede goed gaan met die vlieënier en sal hom ons volle ondersteuning gee om die traumatiese ervaring te verwerk. Ons gebede is by hom en sy familie en ons wens hom ŉ spoedige herstel toe,” het Phillips gesê. Die vermeende stropers kon daarin slaag om te ontsnap toe daar na die vlieënier omgesien is. ŉ Ondersoek word gedoen om die oorsaak van die ongeluk te bepaal.